FredsVagten ved Christiansborg
pressemeddelelse  19 oktober

Det er ikke nogen hemmelighed at FredsVagten er en lille flok forbenede aktivister med en ganske høj gennemsnitsalder. Det er ikke nogen hemmelighed at vi på ingen måde fylder dagene ud. Og det er slet ikke nogen hemmelighed at vi stadig er tilstede ved FredsVagten HVER DAG.
20-årsdagen er dag nr 7305.

Krigen i Afghanistan er slut. 20 år holdt vi det stakkels land i krigstilstand med vore krigsbevarende missioner. Det var den oprindelige ’krig mod terror’ kort efter 9/11 der, som alle krige altid, byggede på et spin af løgne.
Hvor stort et spin er stadig den dag i dag uafklaret.

FredsVagten har diskuteret om vi sku slutte af med et rent snit inden vi i stedet af naturlige grunde dør ud. 20 år 19. oktober – tyve år rent, så lukker vi bixen; vi har vundet. Punktum
Nej! – det er våbenindustrien der har vundet. Ja Big Monni bestemmer krigene. Af krig blir man rig! Og hvis der ikke er krig er der ikke brug for våben. Amen.

Så Statsminister NN siger hvad hun skal. Holder den store løgn i hævd. Hun kan ikke gøre andet da hendes magt beror på løgne-logernes velvilje. Kan NN stå distancen. Åhja – hun skriver (eller lægger navn til) en kronik i avisen om at det alligevel var en god krig. Hun gør hvad hun skal, og krigens tunge cirkus ruller ødelæggende videre, mens samfundets indforståede selvfølelse er at vi er et lille land der gør os gældende derude hvor den islamistiske terrorisme truer os. De ’gode’ længe leve; Hurrah h’rrah h’rah ’rah

På det psykologiske plan fører vore magthavere nu forstærket krig mod sandheden, som vi måske har set i glimt i nederlaget. Og som naturligvis skal dækkes ind. Nederlaget lavede huller i spinnet, de skal repareres.

Så nej!, FredsVagten opgir ikke vor daglige lillebitte informationstavle, vores livsfarver, vores lille lys af fornuft i det tiltagende mørke som løgnene lægger over samfundsordenen, mens større opgør venter i horisonten: Så vågn dog op!, før solen forsvinder!, som der står i sangen.

Det er i skrivende stund ikke bestemt hvorledes vi vil hævdholde 20-årsdagen. Men sædvanen tro blir det nok et mindre arrangement for de indforståede.
Hvis nogen i den danske verdenspresse sku finde det interessant at forfølge denne sag, så står jeg til rådighed på

5090-1860
bojak\_bludo@yahoo.dk

Venligst
for FredsVagten
Bo Richardt